**Клас:8**

**ТЭМА:** Васіль Быкаў. “Жураўліны крык”. Чалавек і вайна.

**МЭТЫ:**

Пазнаёміць вучняў з некаторымі звесткамі з біяграфіі Васіля Быкава, звярнуць увагу на асноўную тэму яго творчасці, на глыбокае веданне пісьменнікам псіхалогіі людзей на вайне; фарміраваць першаснае ўяўленне пра жанравую асаблівасць твора. Развіць у вучняў уменне ўзнаўляць мастацкія карціны, створаныя пісьменнікам, вусна падрабязна, сцісла або выбарачна пераказваць урывак з эпічнага твора, вылучаць эпізоды або дэталі, важныя для характарыстыкі дзеючых асоб, характарызаваць героя мастацкага твора па яго паводзінах. Выхоўваць у вучняў патрыятычныя пачуцці, антываеннае адносіны да рэчаіснасці.

**ТЫП УРОКА:** урок тлумачэння новага матэрыялу; урок вывучэння мастацкага твора, урок вывучэння эпічнага твора, уступныя і арыенціровачныя заняткі.

**АБСТАЛЯВАННЕ:** Аформленаядошка, партрэт Васіля Быкава, мультымедыйная ўстаноўка.

**ПРЫКЛАД АФАРМЛЕННЯ ДОШКІ:** пасярэдзіне дошкі напісана дата і тэма “Васіль Быкаў. “Жураўліны крык”. Чалавек і вайна”. Крыху ніжэй справа напісаны эпіграф да ўрока, у верхнім левым куце дошкі размешчаны партрэт Васіля Быкава.

**ХОД УРОКА**

**I Арганізацыйны момант** (вітанне, праверка адсутных)

**II Паўтарэнне і актуалізацыя апорных ведаў**

1. *Рэпрадуктыўная гутарка з мэтай успомніць асноўныя звесткі аб аповесці і апавяданні як эпічных жанраў.*

Настаўнік: Дома вы чыталі артыкул у падручніку, прысвечаны аповесці і апавяданню як эпічным жанрам. Скажыце мне, якія асноўныя адрозненні паміж гэтымі двума эпічнымі жанрамі? (нагадаць, калі патрэбна, аб аб’ёме твора, ахопе падзей, колькасці дзеючых герояў).

**III** **Паведмленне тэмы і мэты ўрока**

Сёння на ўроку мы з вамі пачынаем вывучаць аповесць Васіля Быкава “Жураўліны крык”. Калі ласка, адкрыйце свае сшыткі і запішыце сённяшнюю дату і тэму. Звярніце ўвагу, на дошцы прымацаваны партрэт Васіля Быкава.

Сам Васіль Быкаў называе свой твор аповесцю. Абгрунтуйце, калі ласка, гэта, ведаючы рысы аповесці, якія мы толькі што паўтарылі (6 герояў, поўныя гісторыі жыцця герояў, большы аб’ём, чым у апавядання, дзеянне адбываецца на працягу сутак).

**IV Псіхалагічная падрыхтоўка да ўспрымання новага матэрыялу**

1. *Прагляд мультымедыйнай прэзентацыі, спалучанай са словам настаўніка з мэтай стварыць адпаведны тэме ўрока настрой.*

Вы ўжо запісалі і ведаеце, што тэма нашага ўрока гучыць так: “Чалавек і вайна”. А што такое вайна? Гэта такая з’ява, якая ўключае ў сябе шмат усяго рознага, але нічога добрага ў ёй няма. Звярніце ўвагу на экран. (Прагляд прэзентацыі “Вайна – гэта…”).

**V Вывучэнне новага матэрыялу**

1. *Слова настаўніка: біяграфічная даведка і гістарычны каментар.*

Васіль Быкаў усю сваю творчасць прысвяціў апісанню гэтай жудаснай з’явы – вайны. Звярніце ўвагу, на дошцы запісаны эпіграф да ўрока:

**“Жорсткая, бязлітасная памяць абавязвае нас, былых салдат, быць праўдзівымі і сумленнымі да канца свайго жыцця. Яна абавязвае нас расказваць сённяшняму пакаленню ўсю праўду пра вайну, якой бы страшнай і трагічнай ні была гэтая праўда. Гэта наш грамадзянскі і пісьменніцкі абавязак перад мёртвымі і жывымі.”**

**Васіль Быкаў**

І насамрэч Васіль Быкаў рэальна ведаў, што такое вайна. У сорак першым годзе яму споўнілася 17 год. Васіль Быкаў быў прызваны ў армію, на фронт. Служыў простым салдатам, пазней атрымаў званне лейтэнанта. На вайне яму давялося многае перажыць. Ён атрымаў два цяжкія раненні, потым адно параўнальна лёгкае, вельмі моцную кантузію і яшчэ тысячы разоў рызыкаваў жыццём. Лічыўся ён і пахаваным у брацкай магіле на Кіраваградчыне.

Бацькам Быкава прыйшла “пахаронка”. “Але я быў толькі паранены. Уцалеў па чыстай выпадковасці”, - зазначаў з гэтай нагоды В. Быкаў. У студзені 1944 года яго выратаваў франтавы таварыш. Ён у апошні момант паспеў падбіць гранатай фашысцкі танк, які наязджаў на параненага В. Быкава і ўжо чапляў полы ягонага шыняля.

Васіль Быкаў бачыў усе жудасці вайны і не мог пра іх маўчаць. Ён заслужыў рэпутацыю пісьменніка, які піша і гаворыць толькі праўду. Вядомы беларускі навуковец, даследчык беларускай літаратуры Дзмітрый Бугаёў гаварыў пра Быкава: *“…Ён пісаў не пра статутную або ўзорную, парадную вайну, у якой усё загадзя прадугледжана і разлічана, а пра вайну рэальную з усёй яе супярэчлівасцю, жывой і непаўторнай складанасцю”.*

Быкаў адным з першых пачаў пісаць пра вайну не так, як гэта было прынята ў той час. Ён ставіў у цэнтр сваіх твораў звычайных радавых салдат, а не афіцэраў высокіх чыноў, людзей, якім вайна была непатрэбная. Быкаў ствараў ім такія ўмовы, пры якім гэтым людзям, яго героям даводзілася рабіць цяжкі выбар: выканаць загад і загінуць або здрадзіць таварышам, але застацца жывым. І менавіта праз гэты выбар, праз паводзіны героя ў экстрэмальных абставінах вайны раскрываўся яго характар, яго маральныя якасці. Усё гэта ёсць у аповесці “Жураўліны крык”.

1. *Рэпрадуктыўная гутарка, спалучаная з выбарачным чытаннем з мэтай праверкі ведання зместу твора.*

А зараз давайце пяройдзем непасрэдна да тэксту твора.

1) Дзе адбываюцца дзеянні ў творы? Адказ знайдзіце ў тэксце. (“Гэта быў звычайны чыгуначны пераезд, якіх нямала параскідана на сталёвых шляхах зямлі…”).

2) Калі, у які час адбываецца дзеянне твора? (Дзеянне ў творы адбываецца восенню 1941 года)

3) З якімі героямі мы сустракаемся ўжо ў пачатку твора? (Карпенка, Глечык, Пшанічны, Свіст, Аўсееў, Фішар)

1. *Складанне канцэптуальнай табліцы, спалучанае з выбарачным чытаннем, з мэтай павобразнага аналізу.*

Давайце з вамі пачнём афармляць табліцу, якая будзе карысная вам пры напісанні сачынення, якое вы павінны будзеце сдаць пасля аналізу аповесці. У гэтую табліцу на працягу ўсёй працы з аповесцю вы будзеце занатоўваць самыя важныя і патрэбныя цытаты, якія характарызуюць кожнага героя.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  |  | | --- | --- | --- | --- | --- | --- | | Карпенка | Фішар | Глечык | Свіст | Пшанічны | Аўсееў | | “…мужны, прысадзісты,шыракатвары,з рашучымі вачыма і цяжкімі сківіцамі…” | “…”вучоны”–у акулярах, высокі сутулы баец” | “…малады, са свежымі сумнымі вачыма…” | “… белабрысы, расшпілены на ўсе кручкі і гузікі, жулікаваты з выгляду хлопец” | “… непава-  ротлівы, мардаты | “…чарня-вы, прыгожы…” | |

4) Пачнем запаўняць табліцу. Знайдзіце мне ў тэксце тыя першыя словы, якія характарызуюць кожнага героя, апісваюць іх знешнасць, ствараюць першаснае ўражанне аб кожным з іх.

5) Якое заданне атрымалі гэтыя шасцёра байцоў? Вы разумееце сэнс гэтага задання? (Прыкрываць адход свайго батальёна, трымаць гэты чыгуначны пераезд на працягу сутак)

*4. Эўрыстычная гутарка, спалучаная з выбарачным чытаннем, на аснове мастацкіх дэталей.*

6) Як характарызуе Пшанічнага наступны эпізод: “ У рэчавым мяшку Пшанічны трымаў на галодны час акраец хлеба і добры кавалак сала. Ён даўно ўжо прагаладаўся і хацеў есці, але на людзях не наважваўся зрабіць гэта, бо тады трэба было падзяліцца, а дзяліцца Пшанічны не хацеў?” (Гэта чалавек сквапны, аднаасобны, які думае толькі пра сябе і не цікавіцца іншымі).

7) Сцісла перакажыце даваеннае жыццё Пшанічнага. Ці вінаваты ён, што яго жыццё склалася менавіта так? Ці вінаваты ён, што яго бацька быў кулаком? (Бацька Пшанічнага быў кулаком. Яго саслалі ў Сібір, а на Пшанічнага на ўсё жыццё лягло кляймо сына кулака. Ён намагаўся стаць звычайным чалавекам, але ўсе яго шчырыя памкненні разбураліся яго дрэнным паходжаннем. У школе яго не прынялі ў камсамол, у арміі не дазволілі прыняць удзел у лыжных гонках. Таму ён стаў злосным, пакінуў усе намаганні нечага дабіцца. Пачаў не давяраць людзям. Ён не вінаваты, што яго бацька быў кулаком. Але тагачаснае грамадства не хацела яго прымаць, і ён азлобіўся, замкнуўся ў сабе і жадаў толькі помсціць).

8) Знайдзіце ў тэксце словы, якія паказваюць жыццёвую пазіцыю Пшанічнага. Аб чым яна сведчыць? (“Толькі - сам сабе, сам для сябе, наперакор усім – такі воўчы дэвіз засвоіў пакрысе Іван Пшанічны”).

9) Як паставіўся Пшанічны да агульнай справы прыгатавання ежы? (Ён не прызнаўся таварышам, што ў яго ёсць сала. Кашу еў з вялікім апетытам, быў задаволены. Аднак калі даведаўся, што яго сала забралі, то раззлаваўся, але нічога зрабіць ужо не мог).

10) На што рашыўся Пшанічны пасля таго, як стала вядома, што немцы іх акружаюць? Знайдзіце гэты эпізод у тэксце і зачытайце. (“Даўно ўжо Пшанічны прыглядаўся, чакаў зручнага выпадку, вагаўся, баяўся, але цяпер, трапіўшы ў тую мышалоўку, канчаткова рашыўся. Свая рубашка бліжэй да цела, а жыццё яго даражэйшае за ўсё, і захаваць яго можна, толькі кінуўшы зброю і здаўшыся немцам. А вось не заб’юць, дарма што столькі баюць пра іх – Пшанічны не дзіця і ведае, што і немцы – людзі.”)

11) Пазнаёміўшыся сёння з вобразам Пшанічнага, як вы думаеце, як далей складзецца лёс гэтага чалавека, ці здолее ён вытрымаць у гэтых цяжкіх умовах, выканаць абавязак салдата ці не?

**VI Падагульненне**

1. *Рэпрадуктыўная гутарка з мэтай падагуліць вывучанае на ўроку.*
2. Дык усё ж такі, ці з’яўляецца “Жураўліны крык” аповесцю? Чаму? (“Жураўліны крык з’яўляецца аповесцю, бо ў ёй дзейнічае 6 герояў, падаецца гісторыя кожнага з іх, вялікі ахоп падзей, а таксама значны аб’ём самога твора).
3. Колькі герояў дзейнічае ў творы? (Шасцёра: Карпенка, Глечык, Фішар, Аўсееў, Пшанічны, Свіст).
4. Вобраз якога героя мы разбіралі сёння на ўроку? Якім ён паўстае перад вамі? (На ўроку мы працавалі з вобразам Пшанічнага. Гэта сквапны чалавек, аднаасобнік, які думае толькі пра сваю выгаду. Ён дзеля ўласнага жыцця вырашае здацца немцам і здрадзіць сваім таварышам)/

**VII Дамашняе заданне**

На наступным уроку мы працягнем вывучаць аповесць Васіля Быкава “Жураўліны крык”. Дома вам трэба будзе прачытаць старонкі 225-250.

**VIII Выстаўленне і каменціраванне адзнак**

**IX Рэфлексія**

Настаўнік: У вас на партах ляжаць жураўлікі. Я прашу вас узяць гэтых жураўлікаў і напісаць на іх тыя эмоцыі, адчуванні, якія пакінуў у вас сённяшні ўрок. А потым прымацуйце іх пры выхадзе з класа да “Хмаркі настрою”.

**Літаратура:**

1. Слесарава І.М. Беларуская літаратура: Вучэб. дапам. для 8-га класа навуч. Устаноў з бел. і рус. мовамі навучання / І.М. Слесарава, М.А. Лазарук, В.І. Русілка – Мн.: Маст. Літ., 2006. – 312 с.
2. Бугаёў Дз.Я. Вывучэнне творчасці Васіля Быкава ў школе / Дз.Я. Бугаёў – Мн.: Аверсэв, 2006. – 283 с.